Saludu a Grazia Deledda

In s’istagione isplendida e noedda
chi tèmperat sa terra italiana
enìmus dae s’isula luntana
in chilca tua Grazia Deledda.

Enìmus in sa bella primaera
cando passan sas rundines su mare,
e tòrrat dogni coro a isperare,
pensat sa mente d’atera manera.

Semus sos mastros ùmiles e solos
de sas terras pedrosas de Nùoro
chi tenimus serrados in su coro
de sos sardos isperos cuddos bolos.

Insegnamus in mesu a sa tristura
de sas biddas in miseras istanzias
inue temperamus isperanzias
e forzas pro sa nostra vida dura.

Semus che sazeldotes cun s’istola
e i sa rughe in opera contina,
cunvintos chi sa sarda raighina
si rinnoet intera cun s’iscola.

E nisciunus nos narat: «Bravu tue!».
Ma tantas bortas bènit esaltadu
unu pastore ch’had’assuzzettadu
cun sa soga unu puddedru rue.

Ma it’importat? Basta s’alta fide
su nostru apostoladu a cunfortare,
e podimus che Cristos preigare:
«A s’iscola pizzinnos accurride!».

Ca issa est sa mamma affettuosa
ch’iscaldat coros e affinat mentes,
pòpulos ligad’issa e continentes
e rendet custa vida preziosa.

E a Tie chi gloria e onore
ses de Sardigna, attimus che in donu,
s’offerta de su nostru coro bonu,
fruttu de gratitudine e d’amore.

Cras torrende a sa terra nostr’antiga
pro s’umile dovere d’ogni die,
s’arregordu de haer bid’a tie
nos hat a cunfortare in sa fatiga.

E t’ispettamus sorre! Ness’un’ora
torra de Ortobene a sa friscura
ue su Redentore in bell’altura
saludat de Sardigna s’aurora.